Moordorgie swart op wit woed voort
Politieke verdeeldheid verdiep
Die afgelope naweek het dit aan die lig gekom dat politieke verdeeldheid verdiep in sowel die regerende party as die amptelike opposisie. Die Sondagpers berig dat binne die ANC 'n faksie met Jacob Zuma, Supra Mahumapelo, Mosebenzi Zwane en Ace Magashule aan die spits mik om Cyril Ramaphosa as president te laat herroep. Daar word skynbaar gevoel dat laasgenoemde te "mak" is met grondonteiening sonder vergoeding en die anti-blanke dryf.
Aan die opposisiekant lyk dit asof die DA kwalik interne verdelingslyne langer kan onderdruk met hoofsaaklik Mmusi Maimane en Helen Zille wat stelling teenoor mekaar inneem. Daar is sprake van 'n sterk liberale groepering wat selfs oorweeg om weg te breek en 'n nuwe party te stig. Intussen prut die Patricia de Lille-saga steeds voort, met nadelige gevolge vir die party.
Beoogde grondgryp: Openbare vergaderings
Die Parlementêre Grondwetlike Hersieningskomitee het aangekondig dat die openbare vergaderings oor die voorstel of dit vir doeleindes van grondonteiening sonder vergoeding nodig is om artikel 25 van die Grondwet te verander vanaf 26 Junie tot 4 Augustus vanjaar in al nege provinsies gehou sal word, met ten minste drie vergaderings per provinsie op verskillende plekke. Vir doeleindes daarvan gaan die Parlement vir twee maande in reses vanaf 15 Junie tot middel-Augustus.
Die beplande rooster vir vergaderings word soos volg gegee:
Noord-Kaap 26 – 30 Junie Vier vergaderings
Limpopo 27 - 30 Junie Vier vergaderings
Mpumalanga 02 – 04 Julie Drie vergaderings
Vrystaat 02 – 04 Julie Drie vergaderings
Noordwes 17 – 19 Julie Drie vergaderings
KwaZulu-Natal 18 – 21 Julie Vier vergaderings
Oos-Kaap 23 – 28 Julie Vier vergaderings
Gauteng 26 – 28 Julie Drie vergaderings
Wes-Kaap 01 - 04 Augustus Vyf vergaderings
Om die name van die spesifieke dorpe en stede te sien waar vergaderings gehou gaan word, volg hierdie skakel.
Die publiek kan steeds geskrewe voorleggings maak tot en met 15 Junie – oor hoe, volg hierdie skakel.
Daar sal ook vanaf 7-17 Augustus 2018 geleentheid wees vir mondelinge voorleggings aan die Parlement, terwyl oorlegpleging met deskundiges, akademici, beleidmakers, kerkgroepe, SALGA e.a. ook in die pyplyn is.
Afrikanerbond Eeufeesviering 5 Junie 2018
Die Afrikanerbond het bekendgemaak dat dit sy eeufees vier op 5 Junie 2018 en dat die geleentheid gevier word met die volgende twee geleenthede hierdie week: Die boek Broederskap word op 5 Junie 2018 bekendgestel, terwyl op 7 Junie 2018 die volgende vier spesiale toekennings te Rhebokskloof oorhandig word:
• Prof. Hermann Giliomee vir bydrae tot geskiedskrywing van die Afrikaner.
• Dave Steward vir sy bydrae op die grondwetlike terrein.
• Carel Trichardt vir bydrae en uitlewing op kulturele gebied.
• Dr. Carel Stander vir bydrae met die finansiële bestuur van die Afrikanerbond.
In die Jugomaro Predator Park buite Vaalwater is afgelope Vrydag drie leeus, waarvan een 'n wit leeu was, asook 'n skaars goue tier vergiftig aangetref, vermoedelik nadat hulle vleis met die gifstof Temik oftewel Two-step gevoer is. Die wildpark behoort aan die Fernandes-gesin.
In 'n mediaverklaring wys die FAK daarop dat op Vrydag 31 Mei 1918 het CJ Langenhoven in Arbeidsgenot 'n gedig geskryf wat later bekend sou word as Die Stem van Suid-Afrika. Sedertdien het Die Stem vir Afrikaners 'n kosbare kultuurlied geword en later ook die amptelike volkslied en as sodanig weerspieël dit nou vir 'n eeu hul kulturele identiteit en die ontwikkeling van Afrikaans.
Die FAK vra dat indien Die Stem vir jou ná 100 jaar steeds 'n plek het in Suid-Afrika, SMS Ja en Jou naam na 45730 (R1,50). By die twee video's by hierdie twee skakels kan Die Stem opnuut jou Afrikanerhart met trots laat klop:
Geskiedenis van Die Stem en Woorde en begeleiding
31 Mei 1902 – Vrede van Vereeniging word gesluit
31 Mei 1910 – Die totstandkoming van die Unie van Suid-Afrika
31 Mei 1928 – Die Unievlag word die eerste maal gehys
31 Mei 1957 – Die Unievlag word as nasionale vlag en Die Stem van Suid-Afrika as volkslied aanvaar
31 Mei 1960 – Die 50ste herdenking van die Unie van Suid-Afrika
31 Mei 1961 – Die totstandkoming van die Republiek van Suid-Afrika
'n Selfverduidelikende promosie-artikel van VONK Musiek lui soos volg: "Sedert die Kannie Warries Dansorkes in 2000 gestig is, het van die orkeslede gekom en gegaan, maar die huidige vyftal - Jurg Basson, Ria Best, Rudi Jooste, Ziaan Hatting en Nico Heunis – het 'n unieke aanslag en spog met verskeie Bobaas-Boere-toekennings en selfs Ghoema-benoemings. Hulle dek die hele spektrum genres van boeredansmusiek. Walse, setiese, vastrappe, kwêlas, en nog vele meer.
"Hul huidige groot treffer Ernie se tokkel het die land behoorlik aan die gons." Vir meer besonderhede oor hierdie album en ander kookwater Afrikaanse musiek, besoek www.vonk.co.za.
Vyfde rondte vir hernubare energie
Dit is deur Minister van Energie Jeff Radebe dat die vyfde rondte van die bod-program vir hernubare energieprojekte met 'n totale vermoë van 1 800 MW in November vanjaar sal begin. Bieërs sal genooi word om hul voorleggings hiervoor te maak vir projekte met 'n totale waarde van R50 miljard.
Die mikpunt van die nuwe rondte is om die plaaslike vervaardigingsektor 'n hupstoot te gee, belegging aan te moedig en ekonomiese groei te bevorder. Ongelukkig blyk dit egter dat die rondte uitsluitlik gekoppel is aan swart ekonomiese bemagtiging.
In 'n mediaverklaring vra die vakbond Solidariteit 'n verduideliking oor hoekom Victor Xaba, die voormalige waarnemende uitvoerende hoof van SA Express, nou aangestel is as waarnemende uitvoerende hoof van Denel Aeronautics. Die aanstelling volg kort nadat dit aan die lig gekom het dat SA Express tydens Xaba se termyn 'n omstrede tender van R2,4 miljard vir brandstoflewering aan EML Energy toegeken het.
Dit volg nadat twee direkteure van SA Express, Sam Vilakazi en Miriam Machoele, ten spyte van die lugredery se bestaande tienjaarkontrak vir brandstoflewering met die SA Lugdiens (SAL), 'n kontrak met EML Energy onderteken het om die reeds sukkelende SA Express drie jaar lank van brandstof te voorsien, waarvan nog nie 'n druppel aan die lugredery verskaf is nie. Die aanduidings is dat met hierdie tender die voorgeskrewe prosedure nie gevolg is nie en dat dit onregmatig was.
Solidariteit is nou bekommerd oor die toekoms van Denel Aeronautics o.l.v. Xaba, ook omdat Denel self tans gebuk gaan onder korrupsie en finansiële wanbestuur.
Volgens die publikasie The Christian Post is 10 lede van 'n plaaslike bevolking in Mosambiek, insluitende vroue en kinders onlangs onthoof deur Moslem jihadi's. Dit het plaasgevind in die dorpie Monjane in die provinsie Cabo Delgado, waar groot olie- en gasreserwes is asook robyn- en saffierneerslae.
Die terroristegroep bekend as Ansar al-Sunna, maar ook as al-Shabab, is na berig word sedert verlede jaar aktief in Mosambiek en probeer hul gesag met dodelike geweld op die plaaslike bevolking afdwing. Ekstremistiese Moslem-terroristegroepe is natuurlik lank reeds bedrywig in Uganda en Kenia noord van Mosambiek. Onbevestigde berigte lui egter dat Mosambiekse regeringsmagte al sowat 100 van die insypelaars in hegtenis geneem het, asook ook sowat 10 doodgeskiet het.
Jou toets, Afrikaner!
Met die volgende kommentaar op sosiale media kan ons onsself vereenselwig:
Die ANC wil begin onteien deur artikel 25 van die Grondwet op die b(B)oere te toets, met die proses wat reeds afgeskop het!
Gaan die b(B)oere hulself verset? Die resep is welbekend sedert 1994:
Toets hulle met minerale regte - boere doen niks - vat dit.
• Toets hulle met waterregte - boere doen niks - vat dit.
• Toets hulle met hulle taal in skole en universiteite – b(B)oere doen niks - verwyder dit.
• Toets hulle beveiliging en verwyder die kommando's - boere doen niks - kriminele vermoording van honderde boere.
• Toets hulle besighede met SEB wetgewing - wittes doen niks - wittes eindig werkloos in plakkerskampe.
• Toets hulle deur kwotas in sport - wittes aanvaar en doen niks - wittes gaan speel oorsee.
• Toets hulle deur hul grond te onteien - wat gaan die b(B)oere doen? Dit ook laat gaan?
Hoe lyk die scenario wat homself gaan uitspeel, sover dit die Boere betref? Dit is die uitdaging!
Neem uit die verlede wat goed is
"Neem uit die verlede wat goed is en bou daarop vir die toekoms", word pres. Paul Kruger aangehaal. Kliek op hierdie skakel vir 'n videogreep, pas die aanhaling toe en skep moed!